b'\n_START_ARTICLE_\nNavadni brin\n_START_SECTION_\nUporaba\n_START_PARAGRAPH_\nPogosta je hortikulturna uporaba brina kot okrasnega grma, za splo\xc5\xa1no uporabo lesa pa je predroben. V Skandinaviji pa les brina uporabljajo pri izdelovanju \xc5\xa1katel za majhne koli\xc4\x8dine \xc5\xbeivil, npr. masla in sira, ter za izdelovanje lesenih jedilnih no\xc5\xbeev._NEWLINE_Trpka modro-\xc4\x8drni brinovi semenski stor\xc5\xbei, ki jih imenujemo\xc2\xa0\xc2\xbbbrinove jagode\xc2\xab, so pregrenki, da bi jih jedli surove in jih navadno prodajajo posu\xc5\xa1ene kot za\xc4\x8dimbo za meso, omake in nadeve. Pred uporabo jih navadno zdrobijo, da sprostijo aromo. Iz njih pripravljajo tudi \xc4\x8daj, ki naj bi imel zdravilne u\xc4\x8dinke. Poleg tega se uporabljajo za aromatizacijo gina. Beseda gin pravzaprav izvira iz francoske besede za brinovo jagodo, geni\xc3\xa8vre, kar je tudi francosko ime za gin. Z izvle\xc4\x8dkom brinovih jagod aromatizirajo tudi slova\xc5\xa1ko narodno alkoholno pija\xc4\x8do Borovi\xc4\x8dka._NEWLINE_Ker imajo brinove jagode mo\xc4\x8dan okus, jih je treba uporabljati previdno. Predvsem se uporabljajo za izbolj\xc5\xa1anje okusa mesa z mo\xc4\x8dno aromo, kot npr. divja\xc4\x8dine ali jezika. Na Finskem je brin osrednja sestavina pri pridelavi tradicionalnega finskega piva sahti.'